杜少陵贈衛八處士韻別秉國
作者：于石
朝代：宋

paragraphs: 昔君坐談詩，古音振宮商。
昔我起舞劍，三尺星斗光。
我劍何慷慨，君詩何老蒼。
感此一笑嘆，徒成九迴腸。
久別忽想見，歲月驚惶惶。
豈無平生友，對面險太行。
知心今幾人，况復天一方。
安得飛霞佩，共挹天瓢漿。
道義有真樂，何必甘膏粱。
臨行勸我酒，我飲不盡觴。
一飲情易闌，再飲情更長。
斜陽重回首，烟水空蒼茫。